b'\n_START_ARTICLE_\nRevolta de la Punge\xc8\x99ti\n_START_SECTION_\nOctombrie\n_START_PARAGRAPH_\nManifesta\xc8\x9biile au \xc3\xaenceput cu aproximativ 150 de protestatari, pe 14 octombrie 2013, ace\xc8\x99tia bloc\xc3\xa2nd accesul utilajelor Chevron pentru instalarea sondelor de explorare. Protestele au escaladat \xc3\xaen urm\xc4\x83toarele trei zile. Astfel, pe 16 octombrie, peste 500 de s\xc4\x83teni din Punge\xc8\x99ti \xc8\x99i din localit\xc4\x83\xc8\x9bile vecine, la care s-au al\xc4\x83turat zeci de activi\xc8\x99ti din B\xc3\xa2rlad, Ia\xc8\x99i \xc8\x99i Bucure\xc8\x99ti, au format un scut uman \xc3\xaen fa\xc8\x9ba buldozerelor. Imediat au fost mobiliza\xc8\x9bi peste 200 de jandarmi, deoarece drumul jude\xc8\x9bean ce leag\xc4\x83 localit\xc4\x83\xc8\x9bile Vaslui \xc8\x99i G\xc3\xa2rceni era blocat de c\xc4\x83tre protestatarii agita\xc8\x9bi. De asemenea, jandarmii au format un cordon menit s\xc4\x83 elibereze traficul. Protestatarii au \xc3\xaencercat s\xc4\x83 rup\xc4\x83 cordonul, moment \xc3\xaen care jandarmii au intervenit \xc3\xaen for\xc8\x9b\xc4\x83. \xc3\x8en ciocnirile dintre protestatari \xc8\x99i jandarmi, 10 de persoane au fost r\xc4\x83nite, inclusiv un b\xc4\x83tr\xc3\xa2n de 81 de ani care a suferit un atac de panic\xc4\x83. Jurnali\xc8\x99tii de la Realitatea TV au relatat c\xc4\x83 b\xc4\x83tr\xc3\xa2nul ar fi murit c\xc3\xa2teva ore mai t\xc3\xa2rziu la Spitalul de Urgen\xc8\x9b\xc4\x83 din Vaslui, informa\xc8\x9bie care s-a dovedit fals\xc4\x83._NEWLINE_Protestatarii echipa\xc8\x9bi cu m\xc3\xa2ncare, haide groase \xc8\x99i corturi au continuat protestul \xc3\xaen timpul nop\xc8\x9bii. De asemenea, ace\xc8\x99tia au creat pe Internet canalul Punge\xc8\x99ti TV, care relata 24 de ore din 24 evenimentele din Punge\xc8\x99ti._NEWLINE_Dup\xc4\x83 ce Chevron a anun\xc8\x9bat suspendarea lucr\xc4\x83rilor \xc3\xaen zon\xc4\x83, conflictele au sc\xc4\x83zut \xc3\xaen intensitate. Aceast\xc4\x83 perioad\xc4\x83 de acalmie a durat doar o lun\xc4\x83.\n_START_SECTION_\nDecembrie\n_START_PARAGRAPH_\nPe data de 2 decembrie, c\xc3\xa2nd Chevron a hot\xc4\x83r\xc3\xa2t reluarea opera\xc8\x9biunilor de explorare, un impresionant convoi de jandarmi, poli\xc8\x9bi\xc8\x99ti \xc8\x99i pompieri s-a deplasat \xc3\xaen zon\xc4\x83, la ora 4 diminea\xc8\x9ba, pentru a securiza deplasarea utilajelor companiei Chevron \xc8\x99i evacuarea protestatarilor. Jandarmii au ocupat satul, bloc\xc3\xa2nd toate punctele de acces, \xc3\xaempiedic\xc3\xa2nd accesul sau ie\xc8\x99irea din perimetru pentru 24 de ore._NEWLINE_Ulterior, alti zeci de localnici au venit la fa\xc8\x9ba locului, fiind chema\xc8\x9bi de oamenii din tab\xc4\x83r\xc4\x83. Aproximativ 100 de s\xc4\x83teni au blocat drumul, \xc3\xaencearc\xc3\xa2nd s\xc4\x83 obstruc\xc8\x9bioneze accesul utilajelor Chevron pe terenul concesionat. Sute de jandarmi au fost mobiliza\xc8\x9bi la fa\xc8\x9ba locului \xc8\x99i au somat protestatarii s\xc4\x83 deblocheze drumul. Ace\xc8\x99tia au fost \xc3\xaenl\xc4\x83tura\xc8\x9bi cu for\xc8\x9ba de pe terenul adiacent zonei de explorare Chevron. De\xc8\x99i ini\xc8\x9bial jandarmii au negat folosirea for\xc8\x9bei, martorii sus\xc8\x9bin contrariul, unii protestatari afirm\xc3\xa2nd c\xc4\x83 au fost b\xc4\x83tu\xc8\x9bi. \xc3\x8en urma incidentelor dintre protestatarii furio\xc8\x99i \xc8\x99i jandarmi, dou\xc4\x83 persoane au fost r\xc4\x83nite \xc8\x99i transportate la spital, iar alte 30 au fost arestate, la \xc8\x99ase dintre acestea \xc3\xaentocmindu-se dosare penale._NEWLINE_Dup\xc4\x83 retragerea efectivelor de jandarmi, drumul jude\xc8\x9bean DJ 159 a fost blocat cu garduri metalice. Presa nu a fost l\xc4\x83sat\xc4\x83 de for\xc8\x9bele de ordine s\xc4\x83 p\xc4\x83trund\xc4\x83 \xc3\xaen zon\xc4\x83._NEWLINE_Victor Ponta i-a felicitat pe jandarmi pentru modul \xc3\xaen care au ac\xc8\x9bionat, declar\xc3\xa2nd c\xc4\x83 independen\xc8\x9ba energetic\xc4\x83 este un proiect na\xc8\x9bional. "Nu vom accepta ca 20, 30, 50, 70 de oameni s\xc4\x83 \xc3\xaencalce legea!", le-a transmis premierul._NEWLINE_Casa Jurnalistului a realizat un reportaj amplu despre Revolta de la Punge\xc8\x99ti \xc8\x99i interven\xc8\x9bia Jandarmeriei pe parcursul protestelor. Jurnali\xc8\x99tii au descris evenimentul \xc3\xaen felul urm\xc4\x83tor: un sat din Rom\xc3\xa2nia a fost ocupat de trupe guvernamentale, care au \xc3\xaenlocuit autorit\xc4\x83\xc8\x9bile locale \xc8\x99i au instituit neoficial stare de urgen\xc8\x9b\xc4\x83, pentru a ajuta compania Chevron s\xc4\x83 \xc3\xaenceap\xc4\x83 opera\xc8\x9biunile de explorare a gazelor de \xc8\x99ist [...] au blocat drumurile de acces \xc8\x99i au patrulat nonstop pe dealuri. Cine \xc3\xaendr\xc4\x83znea s\xc4\x83 ias\xc4\x83 pe uli\xc8\x9b\xc4\x83 era urm\xc4\x83rit \xc8\x99i legitimat. Nu l\xc4\x83sau pe nimeni s\xc4\x83 treac\xc4\x83 \xe2\x80\x9cgrani\xc8\x9ba\xe2\x80\x9d, fie c\xc4\x83 erau localnici, jurnali\xc8\x99ti sau copii care mergeau la \xc8\x99coal\xc4\x83. S\xc4\x83tenii spun c\xc4\x83 au fost copii care n-au putut s-ajung\xc4\x83 la \xc8\x99coal\xc4\x83 din cauza blocadei. Propietarul terenului, pe care se aflau protestatarii, spune c\xc4\x83 a fost arestat \xc8\x99i amendat pe propriul teren._NEWLINE_La 7 decembrie, aproape 300 de oameni, veni\xc8\x9bi din mai multe zone din \xc8\x9bar\xc4\x83, au participat, \xc3\xaempreun\xc4\x83 cu localnicii, la un protest fa\xc8\x9b\xc4\x83 de explorarea gazelor de \xc8\x99ist de la Punge\xc8\x99ti, \xc3\xaen Vaslui. Unii dintre ei au devenit violen\xc8\x9bi, au aruncat cu pietre \xc8\x99i au p\xc4\x83truns pe un teren privat unde se afl\xc4\x83 utilajele Chevron. Mul\xc8\x9bimea a rupt gardul care \xc3\xaemprejmuia terenul concesionat companiei Chevron. Compania a anun\xc8\x9bat c\xc4\x83 \xc3\xae\xc8\x99i suspend\xc4\x83 temporar activitatea. \xc3\x8en cursul zilei de s\xc3\xa2mb\xc4\x83t\xc4\x83, 22 de protestatari de la Punge\xc8\x99ti au fost du\xc8\x99i la sediul Inspectoratului de Poli\xc8\x9bie al Jude\xc8\x9bului Vaslui, unde au fost audia\xc8\x9bi. 14 dintre ei au fost acuza\xc8\x9bi de ultraj contra bunelor moravuri \xc8\x99i tulburarea ordinii \xc8\x99i lini\xc8\x99tii publice, 7 persoane au fost amendate (valoarea amenzilor este \xc3\xaentre 500 \xc8\x99i 5.000 de lei), iar o persoan\xc4\x83 a fost acuzat\xc4\x83 de port ilegal de arma alb\xc4\x83._NEWLINE_Aproape 250 de protestatari anti-gaze de \xc8\x99ist s-au adunat, \xc3\xaen aceea\xc8\x99i zi, \xc3\xaen Pia\xc8\x9ba Universit\xc4\x83\xc8\x9bii, \xc3\xaen semn de solidaritate cu manifestan\xc8\x9bii din Punge\xc8\x99ti. Ei au vrut s\xc4\x83 se \xc3\xaendrepte spre Pia\xc8\x9ba Victoriei pentru a protesta \xc3\xaen fa\xc8\x9ba Guvernului, \xc3\xaens\xc4\x83 au fost opri\xc8\x9bi de jandarmi. \xc3\x8en Pia\xc8\x9ba Universit\xc4\x83\xc8\x9bii s-a scandat \xe2\x80\x9eJos Guvernul tr\xc4\x83d\xc4\x83tor!\xe2\x80\x9d, \xe2\x80\x9eCriminalilor!\xe2\x80\x9d \xc8\x99i \xe2\x80\x9eJandarmeria ap\xc4\x83r\xc4\x83 ho\xc8\x9bia!\xe2\x80\x9d. Au existat \xc3\xaembr\xc3\xa2nceli \xc3\xaentre protestatari \xc8\x99i jandarmi._NEWLINE_La 8 decembrie 2013, compania Chevron a anun\xc8\x9bat c\xc4\x83 \xc8\x99i-a reluat activitatea \xc3\xaen comuna Punge\xc8\x99ti. Drept urmare, activi\xc8\x99tii au \xc3\xaencercat s\xc4\x83 se replieze \xc8\x99i s\xc4\x83 protesteze \xc3\xaen localit\xc4\x83\xc8\x9bi \xc3\xaenvecinate, \xc3\xaens\xc4\x83 demersurile lor au fost \xc3\xaempiedicate de jandarmi. O echip\xc4\x83 de jurnali\xc8\x99ti de la televiziunea public\xc4\x83 a fost bruscat\xc4\x83 de jandarmi \xc8\x99i i-a fost interzis\xc4\x83 filmarea \xc3\xaen zon\xc4\x83. S\xc4\x83tenii spun c\xc4\x83 au fost agresa\xc8\x9bi de for\xc8\x9bele de ordine._NEWLINE_Conducerea Poli\xc8\x9biei Vaslui a emis o dispozi\xc8\x9bie prin care comuna Punge\xc8\x99ti devine \xe2\x80\x9ezon\xc4\x83 special\xc4\x83 de siguran\xc8\x9b\xc4\x83 public\xc4\x83\xe2\x80\x9d, fapt ce presupune controlul strict al oamenilor \xc8\x99i vehiculelor care tranziteaz\xc4\x83 localitatea._NEWLINE_Pentru a doua zi la r\xc3\xa2nd, aproximativ o sut\xc4\x83 de persoane au ie\xc8\x99it \xc3\xaen strad\xc4\x83 la Pia\xc8\x9ba Universit\xc4\x83\xc8\x9bii din Capital\xc4\x83 pentru a manifesta solidaritate cu cei de la Punge\xc8\x99ti care reclam\xc4\x83 abuzuri ale Jandarmeriei. Ei se pl\xc3\xa2ng c\xc4\x83 nu au voie s\xc4\x83 ias\xc4\x83 din cas\xc4\x83 f\xc4\x83r\xc4\x83 s\xc4\x83 fie perchezi\xc8\x9biona\xc8\x9bi \xc8\x99i f\xc4\x83r\xc4\x83 s\xc4\x83 le spun\xc4\x83 jandarmilor unde merg: \xc2\xabLa fiecare cas\xc4\x83 e un jandarm\xc2\xbb._NEWLINE_Pachetul de l\xc3\xa2ng\xc4\x83 Judec\xc4\x83toria Vaslui a intentat urm\xc4\x83rirea penal\xc4\x83 pentru 37 de persoane care au protesat \xc3\xaen data de 7 decembrie 2013, la Punge\xc8\x99ti. 28 de protestatari sunt ancheta\xc8\x9bi pentru distrugerea gardului \xc3\xaemprejmuitor al terenului concesinat companiei Chevron \xc8\x99i pentru ultraj, iar ceilal\xc8\x9bi nou\xc4\x83 manifestan\xc8\x9bi vor fi cerceta\xc8\x9bi pentru ultraj contra bunelor moravuri; fiind acuza\xc8\x9bi astfel de agresarea angaja\xc8\x9bilor Jandarmeriei \xc8\x99i pe cei ai companiei subcontractate Chevron.\n_START_SECTION_\nReac\xc8\x9bii\n_START_PARAGRAPH_\nPrintre opozan\xc8\x9bii proiectului de le Punge\xc8\x99ti, dar \xc8\x99i cei care au condamnat abuzurile autorit\xc4\x83\xc8\x9bilor fa\xc8\x9b\xc4\x83 de protestatari, se num\xc4\x83r\xc4\x83: politicieni, reprezentan\xc8\x9bi ai societ\xc4\x83\xc8\x9bii civile, Casa Regal\xc4\x83, arti\xc8\x99ti, profesori, studen\xc8\x9bi ,localnici, clerici, activi\xc8\x99ti ecologi\xc8\x99ti, at\xc3\xa2t la nivel na\xc8\x9bional c\xc3\xa2t \xc8\x99i interna\xc8\x9bional (europalamentari, oficiali ai UE, organiza\xc8\x9bii neguvernamentale interna\xc8\x9bionale, diaspora rom\xc3\xa2neasc\xc4\x83).\n_START_SECTION_\nProteste de solidaritate\n_START_PARAGRAPH_\nProteste de solidaritate au avut loc \xc3\xaen Bucure\xc8\x99ti, Cluj-Napoca, Timi\xc8\x99oara \xc8\x99i Sibiu. si Madrid. \xc3\x8en Bucure\xc8\x99ti, peste 4.000 de persoane s-au adunat \xc3\xaen Pia\xc8\x9ba Universit\xc4\x83\xc8\x9bii, de unde au m\xc4\x83r\xc8\x99\xc4\x83luit spre sediul Guvernului. \xc3\x8en timpul acestei manifest\xc4\x83ri traficul a fost blocat, fiind deviat de poli\xc8\x9bi\xc8\x99ti pe rute ocolitoare. Demonstran\xc8\x9bii au fost \xc3\xaenso\xc8\x9bi\xc8\x9bi de c\xc4\x83tre jandarmi pe toat\xc4\x83 durata protestului. \xc3\x8entr-o \xc3\xaencercare de a elibera Pia\xc8\x9ba Victoriei, lucrurile s-au precipitat. Protestatarii s-au ciocnit cu jandarmii, iar o femeie a le\xc8\x99inat. Protestatarii au cerut demisia lui Victor Ponta, acuz\xc3\xa2ndu-l de tr\xc4\x83dare \xc8\x99i minciun\xc4\x83. Ei amenin\xc8\x9b\xc4\x83 radicalizarea manifesta\xc8\x9biilor dup\xc4\x83 modelul grecesc \xc8\x99i au scandat lozinci precum "Ultima solu\xc8\x9bie, \xc3\xaenc-o revolu\xc8\x9bie" sau "Ponta \xc8\x99i B\xc4\x83sescu l\xc3\xa2ng\xc4\x83 Ceau\xc8\x99escu"._NEWLINE_\xc3\x8entr-un document semnat \xc8\x99i parafat de directorul \xc8\x98colii nr. 1 din Punge\xc8\x99ti apare faptul c\xc4\x83 liderii Inspectoratului \xc8\x98colar Vaslui interzic elevilor \xc8\x99i profesorilor plecarea de la ore pentru a se al\xc4\x83tura protestului \xc3\xaempotriva gazelor de \xc8\x99ist. \xc3\x8en timpul unei \xc3\xaent\xc3\xa2lniri a consiliului local a fost semnat\xc4\x83 o hot\xc4\x83r\xc3\xa2re care interzicea exploatarea gazelor de \xc8\x99ist \xc3\xaen comun\xc4\x83. De asemenea, un consilier a cerut demiterea primarului printr-un referendum. Prim-ministrul a solicitat un raport de la Ministrul de Interne, Radu Stroe, despre modul \xc3\xaen care jandarmii au ac\xc8\x9bionat la Punge\xc8\x99ti \xc3\xaen ac\xc8\x9biunea din 16 octombrie._NEWLINE_Reprezentan\xc8\x9bii companiei Chevron au anun\xc8\x9bat pe 17 octombrie c\xc4\x83 suspend\xc4\x83 toate activit\xc4\x83\xc8\x9bile de explorare a gazelor de \xc8\x99ist de la Sili\xc8\x99tea. \xc3\x8en comunicatul de pres\xc4\x83 compania a declarat c\xc4\x83 "prioritatea noastr\xc4\x83 este aceea de a dezvolta opera\xc8\x9biunile \xc3\xaen siguran\xc8\x9b\xc4\x83 pentru angaja\xc8\x9bi, subcontractori \xc8\x99i comunitate". Totu\xc8\x99i, compania a declarat c\xc4\x83 inten\xc8\x9bioneaz\xc4\x83 s\xc4\x83 urmeze alte opera\xc8\x9biuni de explorare \xc8\x99i nu exclude posibilitatea de a se \xc3\xaentoarce la Punge\xc8\x99ti.\n_START_SECTION_\nPeti\xc8\x9bii\n_START_PARAGRAPH_\nPe pagina oficial\xc4\x83 Avaaz, o organiza\xc8\x9bie civic\xc4\x83 global\xc4\x83, la momentul scrierii articolului, peste 19.300 de oameni au semnat o peti\xc8\x9bie prin care se cere interzicerea oric\xc4\x83rei tehnologii de fracturare hidraulic\xc4\x83 \xc3\xaen Rom\xc3\xa2nia. Creat\xc4\x83 de asocia\xc8\x9bia Rom\xc3\xa2nia F\xc4\x83r\xc4\x83 Ei, peti\xc8\x9bia condamn\xc4\x83 \xc8\x99i ignoran\xc8\x9ba autorit\xc4\x83\xc8\x9bilor, urm\xc3\xa2nd a fi transmis\xc4\x83 Parlamentului Rom\xc3\xa2niei. O alt\xc4\x83 peti\xc8\x9bie pe acela\xc8\x99i portal, a str\xc3\xa2ns, la momentul scrierii articolului, peste 46.200 de semn\xc4\x83turi prin care se reclam\xc4\x83 abuzul autorit\xc4\x83\xc8\x9bilor \xc8\x99i oprirea companiei Chevron. Peti\xc8\x9bia, scris\xc4\x83 \xc3\xaen limba englez\xc4\x83, cere sprijinul comunit\xc4\x83\xc8\x9bii interna\xc8\x9bionale \xc8\x99i este adrasat\xc4\x83 Parlamentului European, Comisiei Europene, Subcomisiei pentru Drepturile Omului a PE \xc8\x99i \xe2\x80\x9etuturor celorlalte oraganizatii neguvernamentale pentru drepturile omului.\xe2\x80\x9d\n_START_SECTION_\nCasa Regal\xc4\x83\n_START_PARAGRAPH_\nCasa Regal\xc4\x83 a emis un comunicat de pres\xc4\x83 prin depl\xc3\xa2nge situa\xc8\x9bia localnicilor din Punge\xc8\x99ti \xc8\x99i condamn\xc4\x83 violen\xc8\x9bele \xc3\xaempotriva cet\xc4\x83\xc8\x9benilor ai Statului Rom\xc3\xa2n. Comunicatul mai noteaz\xc4\x83, Suveranitatea apar\xc8\x9bine poporului care trebuie s\xc4\x83 fie consultat \xc8\x99i ascultat \xc3\xaen cazul oric\xc4\x83rei decizii care \xc3\xaei poate afecta dreptul la s\xc4\x83n\xc4\x83tate \xc8\x99i viitor.\n_START_SECTION_\nPoliticieni\n_START_PARAGRAPH_\nFostul Ministru al Mediului, Sulfina Barbu, vicepre\xc8\x99edinte PDL, a subliniat c\xc4\x83 ac\xc8\x9biunile autorit\xc4\x83\xc8\x9bilor fa\xc8\x9b\xc4\x83 de protestele anti-\xc8\x99ist de la Punge\xc8\x99ti sunt anti-democratice. \xe2\x80\x9eConstituirea unei zone speciale de siguran\xc8\x9b\xc4\x83 la Sili\xc8\x99tea-Punge\xc8\x99ti este o m\xc4\x83sur\xc4\x83 antidemocratic\xc4\x83, o m\xc4\x83sur\xc4\x83 care excede cadrul legislativ pe care \xc3\xael avem \xc3\xaen acest moment. Este democratic ca cet\xc4\x83\xc8\x9benii s\xc4\x83 protesteze.\xe2\x80\x9d _NEWLINE_La 16 decembrie 2013, deputatul PV Remus Cernea a depus la Senat o lege simbolic\xc4\x83 \xe2\x80\x9ede solidarizare cu Punge\xc8\x99ti\xe2\x80\x9d cu articol unic: \xe2\x80\x9eTo\xc8\x9bi oamenii sunt egali, dar unii sunt mai egali dec\xc3\xa2t al\xc8\x9bii\xe2\x80\x9d. Acesta a ini\xc8\x9biat ac\xc8\x9biunea \xc3\xaen Parlament dup\xc4\x83 o vizit\xc4\x83 la Punge\xc8\x99ti, \xc3\xaempreun\xc4\x83 cu prin\xc8\x9besa Brianna Caradja, unde au discutat cu localnicii \xc8\x99i constatat abuzurile for\xc8\x9belor de ordine; descriind situa\xc8\x9bia ca \xe2\x80\x9eo enclav\xc4\x83 desprins\xc4\x83 de UE._NEWLINE_Un grup de unsprezece europarlamentari verzi din cinci \xc8\x9b\xc4\x83ri (Fran\xc8\x9ba, Marea Britanie, Spania, Belgia \xc8\x99i Luxemburg) au trimis o scrisoare deschis\xc4\x83 c\xc4\x83tre Pre\xc8\x99edintele Parlametului European, Martin Schulz, prin care aduc la cuno\xc8\x99tin\xc8\x9b\xc4\x83 \xc8\x99i condamn\xc4\x83 modul \xc3\xaen care Guvernul de la Bucure\xc8\x99ti ac\xc8\x9bioneaz\xc4\x83 abuziv asupra cet\xc4\x83\xc8\x9benilor dintr-o comunitate din Rom\xc3\xa2nia, Punge\xc8\x99ti, din cauza intereselor unei companiii private, Chevron. Ace\xc8\x99tia reclam\xc4\x83 \xc3\xaenc\xc4\x83lcarea statului de drept \xc8\x99i \xc3\xaenc\xc4\x83lcarea unor drepturi \xc8\x99i libert\xc4\x83\xc8\x9bi ale cet\xc4\x83\xc8\x9benilor europeni printre care: dreptul la integritate fizic\xc4\x83, dreptul la proprietate privat\xc4\x83, dreptul la liber\xc4\x83 circula\xc8\x9bie, libertatea de exprimare \xc8\x99i dreptul de a fi informat.\n_START_SECTION_\nAvocatul poporului\n_START_PARAGRAPH_\nLa 14 decembrie 2013, Avocatul Poporului s-a autosesizat \xc3\xaen leg\xc4\x83tur\xc4\x83 cu evenimentele din Punge\xc8\x99ti \xc8\x99i a demarat o anchet\xc4\x83 pentru a verifica acuza\xc8\x9biile de abuz \xc3\xaempotriva jandarmilor.\n_START_SECTION_\nAc\xc8\x9biuni judec\xc4\x83tore\xc8\x99ti\n_START_PARAGRAPH_\nAvocatul Simina Niculescu a atacat \xc3\xaen instan\xc8\x9b\xc4\x83 decizia de autorit\xc4\x83\xc8\x9bilor de institui zona special\xc4\x83 de sigura\xc8\x9b\xc4\x83 public\xc4\x83 \xc8\x99i a cerut instan\xc8\x9bei s\xc4\x83 ridice restric\xc8\x9biile de la Punge\xc8\x99ti. Judec\xc4\x83toria Vaslui a respins cererea de ridicare a restric\xc8\x9biilor, decizie atacat\xc4\x83 mai departe cu apel.\n_START_SECTION_\nGreva foamei\n_START_PARAGRAPH_\nLa 24 decembrie 2013, \xc3\xaen Ajunul Cr\xc4\x83ciunului, aproximativ 19\xe2\x80\x9330 de protestatari, membrii Mi\xc8\x99c\xc4\x83rii de Rezisten\xc8\x9b\xc4\x83 de la Punge\xc8\x99ti, au intrat \xc3\xaen grava foamei pentru a reclama instituirea zonei speciale de siguran\xc8\x9b\xc4\x83 public\xc4\x83, \xc8\x99i denun\xc8\x9ba abuzurile jandarmilor. Cei 30 de s\xc4\x83teni \xc8\x99i activi\xc8\x99ti se al\xc4\x83tur\xc4\x83 lui Alexandru Popescu, activistul care a intrat \xc3\xaen greva foamei \xc3\xaen fa\xc8\x9ba Teatrului Na\xc8\x9bional din Bucure\xc8\x99ti, pe 22 decembrie. La Direc\xc8\x9bia de S\xc4\x83natate Public\xc4\x83 Vaslui au fost \xc3\xaenregistrate cererile din partea protestatarilor care au anun\xc8\x9bat inten\xc8\x9bia de a intra \xc3\xaen greva foamei, pentru a fi asista\xc8\x9bi medical de urgen\xc8\x9b\xc4\x83 \xc3\xaen caz de nevoie. Dou\xc4\x83 persoane \xc3\xaen v\xc3\xa2rst\xc4\x83 au avut nevoie de \xc3\xaengrijiri medicale, pentru acestea solicit\xc3\xa2ndu-se ambulan\xc8\x9ba._NEWLINE_La momentul scrierii articolului, activistul Alexandru Popescu intra \xc3\xaen cea de-a 13-a zi de grev\xc4\x83 a foamei, dup\xc4\x83 ce \xc8\x99i-a petrecut ziua de Cr\xc4\x83ciun \xc8\x99i Anul Nou \xc3\xaen aceea\xc8\x99i form\xc4\x83 de protest.'